b'\n_START_ARTICLE_\nBiserica de lemn din \xc8\x98urde\xc8\x99ti II\n_START_PARAGRAPH_\nBiserica de lemn din \xc8\x98urde\xc8\x99ti II se afl\xc4\x83 \xc3\xaen partea de sus a localitat\xc4\x83\xc8\x9bii \xc8\x98urde\xc8\x99ti din jude\xc8\x9bul Maramure\xc8\x99 unde a fost adus\xc4\x83 \xc3\xaen anii 1930 din satul Bont\xc4\x83ieni, Maramure\xc8\x99. Tradi\xc8\x9bia \xc8\x9besut\xc4\x83 \xc3\xaen jurul ei sus\xc8\x9bine originea sa din Moi\xc8\x99eni \xc3\xaen \xc8\x9aara Oa\xc8\x99ului, precum \xc8\x99i un popas \xc3\xaen Ferneziu, l\xc3\xa2ng\xc4\x83 Baia Mare. Dac\xc4\x83 tradi\xc8\x9bia este adev\xc4\x83rat\xc4\x83, biserica este una dintre cele mai c\xc4\x83l\xc4\x83toare dintre cele cunoscute \xc3\xaen Transilvania. Aceast\xc4\x83 veche bisericu\xc8\x9b\xc4\x83 de lemn nu trebuie confundat\xc4\x83 cu mai bine cunoscuta biseric\xc4\x83 de lemn din partea de jos a satului \xc8\x98urde\xc8\x99ti, renumit\xc4\x83 pentru turnul ei \xc3\xaenalt, cuprins\xc4\x83 pe lista patrimoniului mondial. Biserica de lemn din partea de sus a satului este datat\xc4\x83 relativ din secolele 17-18. Biserica se afl\xc4\x83 pe noua list\xc4\x83 a monumentelor istorice sub codul LMI:  MM-II-m-B-04768.\n_START_SECTION_\nIstoric\n_START_PARAGRAPH_\nBiserica de lemn din partea de sus a satului \xc8\x98urde\xc8\x99ti a fost adus\xc4\x83 \xc3\xaen sat de Dan Toma din Izvor, \xc3\xaenainte de 1940, din satul Bont\xc4\x83ieni, la numai 6 km dep\xc4\x83rtare. Tradi\xc8\x9bia  acestei biserici sus\xc8\x9bine c\xc4\x83 ea a fost adus\xc4\x83 de mai departe, din Ferneziu, iar acolo a ajuns tocmai din Moi\xc8\x99eni, \xc3\xaen \xc8\x9aara Oa\xc8\x99ului. Cum \xc3\xaen Moi\xc8\x99eni nu a existat biseric\xc4\x83 p\xc3\xa2n\xc4\x83 t\xc3\xa2rziu se prea poate ca biserica de lemn s\xc4\x83 fie cea din Certeze, pe care credincio\xc8\x99ii din Certeze, Moi\xc8\x99eni \xc8\x99i Huta-Certeze o vindeau \xc3\xaen 1836 unui alt sat, cu aprobarea Episcopiei de Muncaci. _NEWLINE_Vechimea bisericii poate fi apreciat\xc4\x83 relativ la fa\xc8\x9ba locului. Dimensiunile sunt ale unei biserici mici, \xc3\xaen care butea bisericii are aproximativ 4,3 m l\xc4\x83\xc8\x9bime \xc8\x99i 7,1 m lungime iar altarul este de 3,2 m lat \xc8\x99i de 3,8 m lung. Dimensiunile reduse, chetorile puternice \xc3\xaen dinte culcat \xc8\x99i fereastra m\xc4\x83runt\xc4\x83 \xc3\xaenfundat\xc4\x83 pe latura de sud trimit spre secolul 17. O conscrip\xc8\x9bie din anul 1734 re\xc8\x9bine c\xc4\x83 biserica de lemn din Certeze era la acea vreme veche \xc8\x99i acoperit\xc4\x83 cu \xc8\x99indrile.'